## Naputak o postupku aktiviranja poticajnih sredstava Ministarstva turizma za razvitak malog i srednjeg poduzetništva u turizmu sa naglaskom na razvitak turizma na ruralnom prostoru za 1999. godinu

### NN 73/1999 (12.7.1999.), Naputak o postupku aktiviranja poticajnih sredstava Ministarstva turizma za razvitak malog i srednjeg poduzetništva u turizmu sa naglaskom na razvitak turizma na ruralnom prostoru za 1999. godinu

# **MINISTARSTVO TURIZMA**

Na temelju članka 18. stavka 3. i članka 39. stavka I. točke I. Zakona
o sustavu državne uprave ("Narodne novine" broj 75/93) u provođenju Zakona
o izvršavanju Državnog proračuna Republike Hrvatske za 1999. godinu, ministar
turizma donosi

## **NAPUTAK**

### **O POSTUPKU AKTIVIRANJA POTICAJNIH SREDSTAVA MINISTARSTVA TURIZMA ZA RAZVITAK MALOG I SREDNJEG PODUZETNIŠTVA U TURIZMU SA NAGLASKOM NA RAZVITAK TURIZMA NA RURALNOM PROSTORU ZA 1999. GODINU**

I.

Državnim proračunom Republike Hrvatske za 1999. godinu ("Narodne novine"
br. 167/98.) i Izmjenama i dopunama državnog proračuna Republike Hrvatske
za 1999. godinu ("Narodne novine" br. 70/99.) osigurana su sredstva na
poziciji 116723 /Ostali tekući prijenosi i potpore - Prijenosi i potpore
za poticanje malog i srednjeg poduzetništva u turizmu u unutrašnjosti i
na otocima sa naglaskom na razvitak turizma na ruralnom prostoru u iznosu
od 20.180.000 kuna, dalje u tekstu: poticajna sredstva.

II.

Ovim Naputkom uređuju se uvjeti i način aktiviranja poticajnih sredstava
iz točke I. ovog Naputka.

Poticajna sredstva iz točke I. ovog Naputka su namjenska i koriste se
za poticanje razvitka malog i srednjeg poduzetništva u turizmu sa naglaskom
na razvitak turizma na ruralnom prostoru za 1999. godinu.

III.

Poticajna sredstva iz točke I. ovog Naputka dodjeljuju se bezpovratno
županijama prema uvjetima i kriterijima utvrđenim ovim Naputkom.

IV.

Pod uvjetima za dodjelu sredstava županijama iz točke III. ovog Naputka
podrazumijevaju se u roku dostavljeni županijski programi poticanja razvitka
malog i srednjeg poduzetništva u turizmu sa naglaskom na razvitak turizma
na ruralnom prostoru i verificirane odluke o izdvajanju sredstava iz proračuna
županija za provedbu programa.

Županije su dužne dostaviti akte iz stavka I. ove točke do 10. rujna
1999. godine.

Županijama koje do 10. rujna 1999. godine ne dostave akte iz stavka
1. ove točke neće biti doznačena poticajna sredstva Ministarstva za ovu
godinu, već će ista biti usmjerena županijama koje u utvrđenom roku dostave
utvrđene akte.

V.

Visinu poticajnih sredstava županijama Ministarstvo turizma će utvrđivati
prema sljedećim kriterijima:

70% u ovisnosti o visini izdvojenih sredstava iz proračuna županije;

30% u jednakim dijelovima.

VI.

Poticajna sredstva iz točke I. ovog Naputka zajedno s izdvojenim sredstvima
županije koriste se kao garancijski depozit poslovnim bankama za odobravanje
kredita poduzetnicima koji djeluju u unutrašnjosti i na otocima.

Nakon otplate kredita, garancijski depozit se vraća županiji koja ga
može upotrijebiti u istu namjenu, ukoliko Ministarstvo drugačije ne odluči.

Pod poduzetnicima iz stavka 1. ove točke podrazumijevaju se mala i srednja
trgovačka društva koja se bave turizmom; fizičke osobe - obrtnici i građani
koji se bave turizmom i registrirana turistička seljačka gospodarstva.

Županije mogu do 10% doznačenih sredstava Ministarstva koristiti za
sljedeće namjene:

a) regres kamata;

b) tehničku pomoć za izradu "ORATURP" programa i projekta "MILENIJ";

c) izradu poslovnih planova za poduzetnike i

d) promotivne i edukacijske aktivnosti.

Sredstva iz stavka 4. ove točke županija može usmjeriti u navedene namjene
pod uvjetom da za iste namjene osigura 50% županijskih sredstava.

VII.

Ministarstvo turizma će Rješenjem kojim doznačuje sredstva županijama,
obvezati županije:

- da u roku od 30 dana od dana doznake sredstava Ministarstva, sklope
ugovor sa poslovnom bankom o kreditiranju subjekata po ovom programu kojim
će pobliže regulirati: iznos depozita županije; multiplikator deponiranih
sredstava; donju i gornju granicu kredita; kamatnu stopu; period počeka;
rok u kojem je banka dužna donijeti odluku kojom odobrava ili odbija odobravanje
kreditnog zahtjeva; način vršenja kontrole namjenskog trošenja odobrenih
kredita; popis dokumentacije i druga pitanja od interesa za učinkovitu
provedbu programa.

- da u roku od 45 dana od dana doznake sredstava Ministarstva raspišu
Javni natječaj za prikupljanje zahtjeva za odobravanje kredita po ovom
Programu i imenuju Povjerenstvo za provedbu Javnog natječaja.

- da Ministarstvu turizma dostavljaju tromjesečna izvješća i godišnje
izvješće o realizaciji ovog Programa i to do 10. u mjesecu po isteku tromjesečja,
počevši od mjeseca u kojem su doznačena sredstva Ministarstva. Sadržaj
izvješća obuhvaća podatke o iznosu deponiranih sredstava; multiplikatoru
deponiranih sredstava; broju, strukturi i visini zahtjeva za kredit koji
su udovoljili uvjetima natječaja; broju, strukturi i visini odobrenih kredita;
kamatnu stopu; period počeka; utjecaju kredita na otvaranje novih radnih
mjesta; visini i strukturi raspodjele sredstava iz stavaka 4. i 5. točke
VI. ovog Naputka i naznake problema u provedbi programa.

VIII.

Ministarstvo turizma pridržava pravo nadzora nad namjenskim korištenjem
sredstava iz točke VI. ovog Naputka.

U slučaju nenamjenskog korištenja odobrenih sredstava ili neispunjavanja
ostalih obveza iz ovog Naputka, Ministarstvo turizma će Rješenjem iz točke
VII. ovog Naputka obvezati županije da vrate doznačena sredstva na žiro-račun
Ministarstva.

IX.

Ovaj Naputak stupa na snagu danom donošenja i objavit će se u "Narodnim
novinama".

Klasa: 311-01/99-01/05
Urbroj: 529-03/99-1
Zagreb, 8. srpnja 1999.

Ministar
**Ivan Herak,** v. r.

Naputak, NN 73/1999-1328